b'\n_START_ARTICLE_\nDr\xc5\xbeavni izpitni center\n_START_PARAGRAPH_\nDr\xc5\xbeavni izpitni center je ustanova za zunanje preverjanje znanja v Sloveniji.\n_START_SECTION_\nKratka zgodovina\n_START_PARAGRAPH_\nDr\xc5\xbeavni izpitni center s kratico RIC je bil prvotno zasnovan z nalogo, da tehni\xc4\x8dno izvede maturo, ki naj bi kandidatom omogo\xc4\x8dila vstop v univerzitetne programe slovenskih univerz. Status samostojne ustanove je dobil leta 1993, ko ga je Vlada RS ustanovila kot razvojni in raziskovalni center za zunanje preverjanje znanja u\xc4\x8dencev, vajencev, dijakov in odraslih. Poleg nalog, povezanih s tehni\xc4\x8dno pripravo in izvedbo mature, je RIC prevzel tudi strokovno, razvojno in raziskovalno vlogo kot osrednja ustanova za zunanje preverjanje znanja v Sloveniji. Leta 1995 je uspe\xc5\xa1no izvedel prvo maturo za vse, ki so se odlo\xc4\x8dili za tak zaklju\xc4\x8dek srednjega izobra\xc5\xbeevanja._NEWLINE_Od leta 1995 je Dr\xc5\xbeavni izpitni center usmerjal svoje delo v izbolj\xc5\xa1anje postopkov priprave in izvedbe mature ter od 1997 do 2005 tudi izvedbe nacionalnih preskusov znanja v osemletni osnovni \xc5\xa1oli._NEWLINE_V letu 2000 je za\xc4\x8del nuditi strokovno in tehni\xc4\x8dno podporo Dr\xc5\xbeavni izpitni komisiji za izvedbo prakti\xc4\x8dnega dela zaklju\xc4\x8dnega izpita v dualni organizaciji. Leto kasneje je na podro\xc4\x8dju izobra\xc5\xbeevanja odraslih prvi\xc4\x8d pripravil in organiziral izpite iz tujih jezikov in za\xc4\x8del sodelovati pri projektu pridobivanja nacionalnih poklicnih kvalifikacij._NEWLINE_V letu 2002 je RIC pri\xc4\x8del dva projekta: poklicno maturo za dijake in odrasle ter nacionalnega preverjanja znanja v osnovni \xc5\xa1oli._NEWLINE_Od leta 2003 naprej Ric sodeluje v komisiji za ugotavljanje in zagotavljanje kakovosti v vrtcih, osnovnih in srednjih \xc5\xa1olah ter organizacijah za izobra\xc5\xbeevanje odraslih, ki jo je imenoval minister za \xc5\xa1olstvo, v obdobjih 2004/2005 in 2006/2007 pa izvaja projekt Ugotavljanje in zagotavljanje kakovosti.\n_START_SECTION_\nDejavnosti\n_START_PARAGRAPH_\nRic pripravlja in skrbi za izvedbo mature in poklicne mature, sodeluje z ZRS\xc5\xa0 in skrbi za izvedbo nacionalnega preverjanja znanja v osnovni \xc5\xa1oli, skrbi za razvoj metodologije in postopkov preverjanj in potrjevanja strokovnih znanj in spretnosti ter pripravlja in izvaja izpite iz tujih jezikov za odrasle._NEWLINE_Poleg tega ureja izpitno in drugo gradivo, ki je potrebno za izvedbo izpitov. Ureja in izdaja tudi izpitne kataloge, zbirke in analize izpitnih nalog ter drugo gradivo za informiranje in pomo\xc4\x8d kandidatom ter u\xc4\x8diteljem pri pripravah na izpite.'